РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/493**-**15

30. новембар 2015. године

Б е о г р а д

ЗАПИСНИК

31. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 26. НОВЕМБРА 2015. ГОДИНЕ

Седница је почела у 12,00 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Нинослав Гирић, проф. др Милан Кнежевић, проф. др Милета Поскурица, др Александар Радојевић, мр. др Љубица Мрдаковић Тодоровић, др Радослав Јовић, др сц. мед. Дарко Лакетић, Анамарија Вичек и др Милан Латковић.

Седници Одбора присуствовали су заменици одсутних чланова Одбора: др Драгана Баришић (др Предраг Мијатовић) и др Александар Перановић (др Весна Ракоњац) и Мирко Чикириз (др Љиљана Косорић).

Седници нису присуствовали чланови Одбора: др Бранислав Блажић, проф. др Душан Милисављевић, Милена Ћорилић, Срђан Кружевић, као ни њихови заменици.

Седници су присуствовали и представници Министарства здравља: прим. др Зоран Панајотовић, помоћник министра у Сектору за инспекцијске послове, Слађана Ђукић, помоћник министра у Сектору за здравствено осигурање и др Небојша Јокић, виши саветник.

На предлог председнице Одбора, једногласно, усвојен је следећи:

Д н е в н и р е д

1. Разматрање представки грађана и организација упућених Одбору;

2. Разно.

Пре преласка на разматрање утврђеног дневног реда, усвојени су, без примедаба, записници 29. и 30. седнице Одбора, које су одржане 17. и 19. новембра 2015. године.

Прва тачка дневног реда – **Разматрање представки грађана и организација упућених Одбору**

Председница Одбора проф. др Славица Ђукић Дејановић је подсетила присутне да Одбор у оквиру своје представничке и контролне улоге разматрапредставке грађана и организација које су му упућене, те да је Радна група за разматрање представки у саставу: др сц. мед. Дарко Лакетић, др Нинослав Гирић и др Александар Радојевић одржала састанак на којима је размотрила представке трећег квартала 2015. годинe. Затим је дала реч др сц. мед. Дарку Лакетићу, известиоцу Радне групе.

Др сц. мед. Дарко Лакетић је известио Одбор да је Радна група размотрила 15 представки, које су са предлозима за њихово решавање, ради лакшег праћења, наведене у прегледној информацији е-парламента. Потом је изнео следеће:

1. Подносилац: **Привредна комора Србије** (404-1919/15 **од 30.07.2015)**

Предмет: Иницијатива за повлачење Предлога закона о изменама и допунама Закона о јавним набавкама, који је био у скупштинској процедури по хитном поступку у јулу месецу ове године.

Предлог Радне групе: Обавестити подносиоца да је за разматрање наведеног закона надлежан Одбор за финансије, републички буџет и контролу трошења јавних средстава и да је Закон о изменама и допунама Закона о јавним набавкама Народна скупштина донела 31. јула 2015. године.

2. Подносилац: **Наташа Радовановић, Пожаревац** (07-3735/13 **од 06.08.2015)**

Предмет: Именована тражи да се хитно размотре одлуке тужилаца, односно да им се наложи да покрену кривични поступак и предузму гоњење по службеној дужности због дела које је пријавила.

Предлог Радне групе: Обавестити именовану да је сагласно Уставу Републике Србије, Јавно тужилаштво самостални државни орган који гони учиниоце кривичних и других кажњивих дела и предузима мере за заштиту уставности и законитости, те да овај одбор нема ингеренције да поступа по овој представци односно да наложи како ће орган у конкретном случају да поступи.

3. Подносилац: **Прим. др** **Синиша Челојевић, Општа болница Неготин** (07-1949/15 **од 29.07.2015)** Предмет: Именовани износи да је без ваљаног разлога смењен са места шефа Одељења гинекологије и акушерства Опште болнице Неготин, чиме му је као стручњаку учињена неправда, јер сматра да је смена резултат његове националне и политичке припадности.

Предлог Радне групе: Обавестити именованог да Одбор није надлежан за кадровска питања у здравственој установи, с обзиром на то да према члану 131. Закона о здравственој заштити директор организује рад и руководи процесом рада, односно одговоран је за законитост рада здравствене установе.

4. Подносилац: **Мирјана Керкез, Панчево** (07-2515/15 од 08.10.2015**)**

Предмет: Именована износи проблеме настале током лечења њеног шестогодишњег детета на Клиници за нерологију и психијатрију за децу и омладину КЦС. Наиме, за време лечења детета на овој клиници лекар је тражио да се хитно обави снимање детета магнетном резонанцом и то у одређеној приватној здравственој установи, након чега родитељи нису могли да остваре право на рефундацију средстава за обављену здравствену услугу. Решењем РФЗО-а њихов захтев за рефундацију је одбијен као неоснован јер је оцењено да пружена здравствена услуга у приватној установи није била хитна.

Предлог Радне групе: Одбор је закључио да представку проследи Министарству здравља, Сектору за инспекцијске послове на надлежност.

5. Подносилац: **Стоматолошка комора Србије** (06-2260/15 од 22.09.2015. и 07.10.2015**)** Предмет: Поводом донетог Закона о начину одређивања максималног броја запослених у јавном сектору и најављене рационализације у здравственом систему, СКС прослеђује Закључак са састанка стоматолошких служби, одржаног 30. септембра 2015. године, ради заштите професионалних интереса доктора стоматологије. У вези са тим траже присуство на седници Одбора на којој би се разматрало питање положаја доктора стоматологије.

Предлог Радне групе*:* С обзиром да рационализација броја запослених у овим службама није у опису послова Одбора, треба у директном контакту са Министарством здравља тражити смернице за дање поступање по овој представци.

6. Подносилац: **Савез организација бубрежних инвалида РС**(180-2137/15 од 4.10.2015**)** Предмет: Иницијатива Савеза организација бубрежних инвалида Републике Србије за измене одредаба чл. 64. и 65. Закона о здравственом осигурању, којима би се осигураницима који се у животу одржавају хемодијализом омогућило једно од основних људских права, право на слободу кретања. Наиме, Савез сматра да су наведене важеће одредбе Закона ограничавајуће јер се пацијентима на дијализи ускраћује једно од основних људских права- право на слободу кретања, и оспорава им се право да о трошку државе, тј. РФЗО обезбеде себи дијализе за време боравка ван Републике Србије, било да су на одмору, пословно или из других разлога. С тим у вези траже хитне измене Закона о здравственом осигурању, тако да осигурано лице на хроничном хемодијализном програму, за време приватног боравка у иностранству, има право на коришћење услуга страних дијализних центара на терет средстава обавезног здравственог осигурања у пуном износу, што остварује на основу извештаја лекара дијализног центра или изабраног лекара. С тим у вези, Савез тражи и да се са страним осигуравајућим заводима-фондовима договоре све процедуре како би ово право било остварено. До усвајања измена закона, Савез тражи да РФЗО донесе Упутство којим ће се пацијентима на хемодијализном програму омогућити услуга хемодијализе у иностранству, током приватног боравка, на терет РФЗО-а, и то издавањем документа који обавезује РФЗО да страном дијализном центру плати трошкове хемодијализе или пацијенту у року од 15 дана по повратку, на основу поднетог рачуна о плаћеним дијализама.

Предлог Радне групе: Одбор је закључио да представку проследи Министарству здравља и РФЗО на разматрање, с молбом да Одбор известе о мишљењу поводом поднете иницијативе.

7. Подносилац: **Савез организација бубрежних инвалида РС** (5-2615/15 од 15.10.2015**)** Предмет: Иницијатива за изменама и допунама Закона о трансплантацији органа, као и за хитним организационим променама Управе за биомедицину и целокупног система организације трансплантације органа у Србији, којим се Савез придружио иницијативи коју су раније покренуле Трансплантациона мрежа Србије и Биоетичко друштво Србије. Разлог за покретање ове иницијативе је изузетно тешка ситуација у трансплантационој медицини у нашој земљи која се првенствено огледа у изузетно малом броју донора, затим непостојању прецизне листе чекања, као и ранг листе пацијената који чекају на орган, лошој организацији у Управи за биомедицину и трансплантационом програму уопште, непостојању званично референтних здравствених установа по органима за трансплантацију, слабо развијеној мрежи донор болница и малом броју едукованих трансплантационих координатора.

Предлог Радне групе: Одбор је закључио да представку проследи Министарству здравља и РФЗО на разматрање с молбом да Одбор известе о мишљењу поводом поднете иницијативе.

8.Подносилац: **Медицинске сестре и техничари Србије** (07-2472/15 од 07.10.2015**)** Предмет: Представка анонимних медицинских сестара и здравствених техничара, који указују на незаконит рад Радмиле Угрице, директорке Коморе медицинских сестара и здравствених техничара Србије и траже да се изврши надзор над законитошћу рада и аката ове коморе.

Предлог Радне групе: Одбор је закључио да представку проследи Министарству здравља на надлежност, сагласно члану 49. Закона о коморама здравствених радника.

9. Подносилац: **Алијанса за заштиту природе, права животиња и права људи** (07-2395/15 од 06.10.2015**)** Предмет: Представка Алијансе којом упозорава на непоштовање Закона о заштити потрошача, што за последицу има угрожавање живота и здравља људи храном животињског порекла која се продаје без назначеног упозорења о опасности такве хране.

Предлог Радне групе: С обзиром на то да Министарство здравља обавља послове државне управе који се између осталог односе и на здравствену исправност животних намирница, Одбор је закључио да представку проследи Министарству здравља, Сектору за јавно здравље и програмску здравствену заштиту, на надлежност.

10. Подносилац: **Удружење ''Пацијенти против псоријазе 3П''** (06-2666/15 од 19.10.2015**)** Предмет: Представка Удружења ''Пацијенти против псоријазе 3П'', којом предочавају проблеме са којима се оболели од псоријазе суочавају у свакодневном животу и траже равноправни третман као и пацијенти оболели од других системских болести за које РФЗО плаћа лечење.

Наиме, подносиоци представке истичу да је савремена биолошка терапија доступна пацијентима у свим земљама у нашем окружењу и у земљама ЕУ, и да би се адекватном и правовременом терапијом спречиле компликације псоријазе које више коштају РФЗО и друштво у целини него што би коштала одговарајућа и на време уведена терапија за ову болест.

Предлог Радне групе: Одбор је закључио да представку проследи и Министарству здравља и Републичком фонду за здравствено осигурање на надлежност с молбом да Одбор известе о остваривању права на здравствену заштиту ових осигураника.

11. Подносилац: **Клиника за стоматологију Ниш** (11-125/15 од 23.11.2015**)** Предмет: Представка доц. др Александра Митића, директора Клинике за стоматологију у Нишу, којом тражи да се што хитније изнађу могућности за решавање проблема које ова здравствена установа има због малог броја хигијеничара за одржавање зграде површине 3.000 м2.

Предлог Радне групе: Одбор је закључио да представку проследи Министарству здравља на надлежност сагласно одредби члана 173а Закона о здравственој заштити.

12. Подносилац: **Боривоје Ђорђевић из Удружења '' Народни парламнет'', Лесковац** (07-2821/15 од 02.11.2015**)** Предмет: Представка Удружења „Народни парламент“ из Лесковца којом упознају Одбор да је њихово истраживање, које је спроведено на узорку од 54 локалне самоуправе, показало да институт саветника за заштиту права пацијената у пракси не фукционише с обзиром на то да ови саветници нису доступни грађанима, као и да није задовољавајући квалитет њиховог рада и компетеност у погледу познавања прописа из области здравства који је неопходан за обављање ове дужности. Такође истичу да савети за здравље у локалној самоуправи нису извршили законску обавезу да доставе извештај о свом раду министарству надлежном за послове здравља, односно да у већини градова и општина савети за здравље нису ни образовани.

Предлог Радне групе: Одбор је закључио да од Министарства здравља тражи информацију о извршавању Закона о правима пацијената у погледу рада саветника за заштиту права пацијената односно образовања и рада савета за здравље, сагласно члану 44. Пословника Народне скупштине према коме поред осталог Одбор у оквиру свог делокруга прати извршавање закона и других аката.

13. Подносилац: **Др Драган Арсић из Краљева** (06-1731/15 од 12.11.2015**)** Предмет: Др Драган Арсић из Краљева у име 42 делегата Скупштине Лекарске коморе Србије упознаје Одбор да једна интересна група већ годинама узурпира ЛКС и да се на непримерен начин богати на штету свих лекара Србије. У прилогу доставља табелу њихових примања и иницијативу за опозив председнице Скупштине ЛКС др Јадранке Равић. Такође, тражи да усмено пред Одбором образложи ову иницијативу.

Предлог Радне групе: Представку проследити Министарству здравља на надлежност, сагласно члану 49. Закона о коморама здравствених радника, према којем надзор над законитошћу рада и аката коморе врши министарство надлежно за послове здравља.

14. Подносилац: **Слађана Чомић, Сириг** (18 Број 120-1502/14 од 26.11.2015.) Предмет: Ургеницја и апел именоване за материјалну помоћ у износу од 2.100 евра како би се њеном детету оболелом од церебралне парализе омогућио наставак лечења, будући да му предстоји још једна операција коју реализују руски хирурзи. У представци наводи да је самохрана мајка и да нема средства да свом детету обезбеди неопходно лечење.

Предлог Радне групе: Одбор је већ разматрао ову представку и проследио је Министарству здравља, с молбом да размотри могућност лечења детета посредством Буџетског фонда за лечење обољења, стања или повреда које се не могу успешно лечити у Републици Србији. С обзиром на здравствено стање детета и неопходну динамику у лечењу наведеног обољења, као и материјалног стања именоване, Одбор је тражио да буде обавештен о могућности решавања овог питања.

Известилац је таксативно навео и пристигле одговоре на закључке и дописе Одбора поводом раније разматраних представки. Обавестио је присутне да је на инцијативу Хелсиншког одбора за људска и мањинска права у Народној скупштини, 29. октобра 2015. године, одржана јавна презентација истраживања на тему ''Живот у заједници - основно људско право'', те да су овом скупу присуствовали председница Одбора и други заинтересовани чланови одбора.

У дискусији која је уследила, учествовали су: прим. др Зоран Панајотовић, проф. др Славица Ђукић Дејановић, др Радослав Јовић, Мирко Чикириз, др Нинослав Гирић, Слађана Ђукић, др сц. мед. Дарко Лакетић и др Александар Радовић.

Прим. др Зоран Панајотовић, помоћник министра у Сектору за инспекцијске послове, најавио је да ће овом одбору ускоро бити прослеђени одговори на неке од наведених представки, с обзиром на то да их је Министарство већ разматрало. Представку Алијансе за заштиту природе, права животиња и права људи, којом се упозорава на угрожавање живота и здравља људи храном животињског порекла, упутио је на Министарство пољопривреде и заштите животне средине, као надлежно за ово питање, сагласно Закону о безбедности хране, донетом 2009. године. Објаснио је да је питање здравствене исправности хране (анималног, биљног и мешовитог порекла) пре доношења поменутог закона било у надлежности Министарства здравља. У надлежности овог министарства од животних намирница остали су само: дијететски производи, суплементи, вода за пиће, природна минерална, изворска и стона вода, со за људску исхрану, ензими биљног порекла и дечија храна. С тим у вези, обавестио је присутне да је Нацртом закона о изменама и допунама Закона о безбедности хране, који је недавно прослеђен Министарству здравља на мишљење, предвиђено решење да се из надлежности Министарства здравља преузимају активности санитарног надзора над лицима која су законом стављена под здравствени надзор, а поменуте надлежности над храном се не враћају Министарству здравља и поред раније договора о томе са представницима Министарства пољопривреде и заштите животне средине.

Мирко Чикиризсе осврнуо на појаву негативног става грађана у вези са одзивом државних органа на њихове дописе, те је поводом тога упитао да ли Министарство здравља поседује податак о броју примљених представки на годишњем нивоу, о броју/проценту прослеђених одговора подносиоцима, као и о проценту основаних представки у односу на њихов укупан број.

Прим. др Зоран Панајотовић, помоћник министра у Сектору за инспекцијске послове, истакао је да је грађани своје незадовољство пруженом здравственом услугом могу да изразе писменим, телефонским, електронским путем или непосредно, доласком у просторије Сектора за инспекцијске послове, уз напомену да овај сектор нема довољан административни капацитет да удовољи свим овим захтевима. Изнео је да се на дневном нивоу овом сектору проследи између 30 и 40 представки, уз напомену да ту не рачуна непосредно и телефонским путем изнете проблеме. Затим, да просек чекања на одговор зависи од сложености представке и тежине захтева, те да најчешће износи око седам дана. Рекао је да тренутно нема егзактан податак колико представки на годишњем нивоу ово министарство прими и додао да је скоро половина од укупног броја неоснована, што се утврђује изласком комисије на терен. Поменуо је и да се приближно 20% представки односи на критику односа запослених у здравству према пацијенту и да ове наводе није лако доказати, што изазива додатно незадовољство грађана. Нагласио је да се наши грађани, у ситуацији када су незадовољни радом у здравству, ретко жале директору здравствене установе или начелнику одељења здравствене установе где су лечени, као и саветнику за заштиту права пацијената. Стога, сматра да је неоходно едуковати грађане, али и саветнике за заштиту права пацијената, које поставља локална самоуправа, као и заштитнике права осигураника, које поставља РФЗО, у циљу ефикаснијег остваривања права грађана на квалитетну здравствену заштиту, али и растерећења Министарства.

Др сц. мед. Дарко Лакетићје подвукаода је овом одбору пристигло 10 одговора на раније представке, којих је било укупно 17 и додао да је овај просек добијања одговора од надлежних институција добар. Поменуо је да се на овим седницама разматрају и анонимне представке jeр је став Одбора да грађанима треба пружити адекватан одоговор, односно едукувати подносиоце представки о начину на који могу да остваре своје право на здравствену заштиту.

Председник Одборапроф. др Славица Ђукић Дејановић, истакла је да је Одбор обавештен од Министарства здравља увек када се процени да су представке основане и када су исте даље процесуиране. Подсетила је на обавезу одбора, да сагласно члану 44. Пословника Народне скупштине, разматра питања из свог делогруга и на овај начин се упознаје и са системским проблемима у здравству, који се након тога уврсте у дневни ред седнице одбора.

Др Радослав Јовићје приметио да су проблеми у раду комораздравсвених радника чест предмет представки грађана или институција. С тим у вези, поменуо је представку др Драгана Арсића из Краљева, коју је поднео у име 42 делегата Скупштине Лекарске коморе Србије. Сматра да би Министарство здравља у складу са законом, требало да изврши анализу рада ове коморе, да утврди пропусте у њеном раду који би се избегли у наредном периоду. Подсетио је да је крајем 2014. године на седници овог одбора, државни секретар Министарства здравља проф. др Берислав Векић најавио доношење новог закона о коморама здравствених радника, те додао да треба што пре покренути питање доношење овог закона, како би се обезбедила правна сигурност за пацијенте, али и за даваоце здравствених услуга.

Председник Одборапроф. др Славица Ђукић Дејановић је истакла да је ингеренција Министарства здравља у домену унапређења здравља и да су одређене сумње као у тексту представке пред нама у надлежности других органа; да је добро да Одбор буде информисан о таквим стварима, али и да од Министарства здравља не можемо очекивати да се бави истрагама које су пре свега сегмент рада Муп-а и других надлежних органа који поступају у овим случајевима.

Др Александар Радојевић је поводом представке која се односи на рад Лекарске коморе Србије, сугерисао да се на некој од наредних седница Одбора позове подносилац исте, како би изнео аргументе који би помогли надлежним органима у циљу ефикаснијег решавања конкретног проблема.

Председник Одборапроф. др Славица Ђукић Дејановић је оценила да је предлог др Радојевића основан, и да ће у циљу ефикасности заједно са својом заменицим др Љубициом Мрдаковић Тодоровић и др Лакетићем, примити подносиоца наведене представке и о одржаном састанку известити Одбор.

Др Нинослав Гирић се осврнуо на представку Слађане Чомић,самохране мајке која апелује да се њеном детету оболелом од церебралне парализе омогући наставак лечења. Објаснио је да ову операцију руски хирурзи реализују етапно, да иста даје позитивне резултате пре свега код деце која су ментално очувана, са моторичким дефицитима. Наиме, након ових операција је приметан напредак у ходу, као и у активностима самозбрињавања. Поменуо је и да се именована више пута обраћала овом одбору и апеловао да се у Министарству здравља изнађу могућности како би се помогло овим малим пацијентима и њиховим родитељима.

Слађана Ђукић, помоћник министра у Сектору за здравствено осигурање, рекла је да је Министарство здравља поступало поводом претходно изнетог случаја, односно да је лекарска комисија изнела стручно мишљење, те да ће од именоване тражити да допуни документацију. У вези са представком Удружења ''Пацијенти против псоријазе 3П'', који траже исти третман као и пацијенти оболели од других системских болести, упућен је допис републичкој стручној комисији и РФЗО-у, ради предузимања свих потребних мера како би се помогло овим пацијентима. Обавестила је присутне да је у Министарству формирана радна група за измену Закона о здравственом осигурању, која ће тим поводом разматрати и иницијативу Савеза организација бубрежних инвалида Републике Србије.

Председник Одбора проф. др Славица Ђукић Дејановић je закључила да се овим начином рада, посредством своје Радне групе, Одбор ефикасно информише о питањима за које су грађани заинтересовани.

Након дискусије, Одбор је једногласно усвојио Предлог Радне групе за решавање наведених представки, допуњен са два нова предлога за представке под редним бројем 9. и 13.

Друга тачка дневног реда – **Разно**

Поводом ове тачке дневног реда није било предлога и дискусије.

Седница је завршена у 13.30 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић